Kaliňák, Robert, podpredseda vlády SR a minister obrany SR (2024-02-01):
Ďakujem pekne. Pani poslankyňa, skončil som teda pri tom, že dávame do polohy naozaj nie to, aký super technický vynález chceme mať v našich ozbrojených silách oproti tomu, že čo musíme a čo chceme chrániť. Ja som zásadne proti tomu, aby naša protivzdušná ochrana bola orientovaná len na strategické ciele, ktoré má chrániť, to iste, je to jedna z dôležitých úloh, ale občania si platia protivzdušnú ochranu. My musíme chrániť aj civilné ciele. Preto vlastne protivzdušná ochrana má byť proste čo najmasívnejšia a možno až nadštandardná, keď poviem to a použijem to slovíčko. To je pre mňa rozhodujúce. A teda musíme začať diskutovať, lebo ja neviem, či to možné je, pretože tu bývalá vláda hovorila, že sme dostali zľavu. Tak ja si myslím, že i keď platí staré české klasické nechci slevu zadarmo , tak v podstate platí, že tá zľava by mala byť predsa prenosná. Ak my zistíme v rámci rokovaní, že sa vlastne o žiadnu zľavu nejednalo, že teda vlastne je to iba nejaká vec, že týka sa len Viperov, no tak s tým toho veľa neurobím, ale som presvedčený, že podľa toho, čo predchádzajúca vláda hovorila, máme, mali sme dostať 700 miliónov za MIG-29 a za S-300, 500 miliónov z Európskej únie. Dnes už vieme, že Európska únia nám žiadnych 500 miliónov nepošle. Zatiaľ sa nehovorí dokonca ani o desiatkach miliónov, je to nejakých pár miliónov na tento rok, možno päť alebo šesť za nejaké predchádzajúcej vojenskej pomoci, čiže naozaj došlo tu vlastne k odstráneniu spôsobilosti vojenských, ktoré nie sú nahradené ani príjmami, ani peniazmi, ani novými zbraňovými systémami. Čiže ideme rokovať so Spojenými štátmi na tému, či je možné, aby táto zľava, o ktorej hovorili, sa buď rozložila, alebo preniesla na systém napríklad Patriot, ktorý je dlhého doletu, ktorý bez pochyby má pre nás význam ako súčasť celého komplexu vzdušnej ochrany Slovenskej republiky, ktorý má byť najzákladnejší. To je veľmi dôležité. Čiže otázka, či vôbec budeme vám vedieť odpovedať, keď položíte túto otázku možno o dva, tri mesiace, kedy už budú tieto rokovania na takej fáze a takej úrovni, že budeme vás môcť podrobnejšie informovať. Keď sa bavíme o kostlivcoch, v zásade určite budeme o tom podrobne informovať, pretože mnoho vecí je v zásade v štádiu šetrenia, prebiehajú kontroly Najvyššieho kontrolného úradu, ktorý už dal nejaké závery, budeme o nich informovať. Ďalšie sa otvárajú a prebiehajú v tejto súvislosti, ale môžem zodpovedne povedať, že situácia napríklad vo firme, ktorá je známa, KONŠTRUKTA – Defence, je mimoriadne kritická, pretože záväzky, ktorými sa zaviazali, vlastne sú jednak neplnené a ani ich nedokážeme v tejto chvíli podľa situácie, ktorá tam bola, splniť. Nikto v tejto chvíli z ozbrojených síl nemá záujem o využívanie služieb tejto spoločnosti v oblasti servisu, pretože sa technika vracia pokazenejšia, ako tam odišla, čiže je tu nejaký problém, že tu sa nejak nafukoval nejaký balík peňazí, ktorý sa investoval do tej spoločnosti. Je určité množstvo peňazí, ktoré ešte neviem presne kvantifikovať, ktoré nevie nikto nájsť, kde sú. Investovalo sa do projektov úplne zbytočných, čiže toto bude asi takým, by som povedal, veľkým problémom, aj rizikom zahraničnej reputácie a ohrozenia zahraničnej reputácie, pretože práve KONŠTRUKTA je tá, ktorá mala vystupovať intenzívne aj v zmluve pri osem krát osem aj pri zmluve na pásové transportéry, samozrejme na húfnice Zuzana, ktoré sú financované zahraničnými partnermi, kde je už dnes jasné, že termín nedodržíme, a máme tam ešte ďalšie problémy, ktoré musíme v tejto chvíli riešiť, čiže je to mimoriadne komplikovaná situácia. Ostatné spoločnosti, tam sa zameriavame predovšetkým na to, aby sme zvýšili ich kapacitu. Či už to budeme riešiť spoločnými nejakými ´joint venture´ alebo akýmkoľvek spôsobom, je nevyhnutné, aby sme zvýšili kapacitu výroby, pretože nestíha počtu objednávok, ktoré sú kladené nielen zo strany Ministerstva obrany Slovenskej republiky, ale aj zo strany zahraničných partnerov. Pretože keď niekto minule komentoval, že naša výroba, napríklad alebo objednávka necelých 17 000 alebo 18 000 kusov munície, bola tá veľká, tak, samozrejme, to je 10 % napríklad z objednávky Poľska, ktorá, ktoré bolo doručené do slovenskej spoločnosti na výrobu munície, ktorú napríklad ministerstvo obrany vlastní 50 % a druhých 50 % spoločnosť MSM. Čiže z tohto uhlu pohľadu bojujeme s tým, aby sme vedeli navýšiť kapacity, a s tým, že namiesto výroby sa skôr naše obranné podniky prezentovali realitnou činnosťou, teda predajom majetku, aby nahrádzali svoje zlé príjmy zo samotnej činnosti. Verím, že sa to podarí vylepšiť a že v budúcnosti už nebudeme konfrontovaní s tým, že nestíhame vlastne dodávky, ktoré po... (Prerušenie vystúpenia časomerom.)